อิชิตัน กำลังไม่เจอ ทางตัน
ก่อนหน้านี้ทุกคน คงคิดว่า อิชิตันกำลังเจอทางตัน แต่รู้หรือไม่ว่า ตอนนี้มีเหตุการณ์ที่น่าสนใจ นั่นก็คือ อิชิตัน กลับมีมูลค่าบริษัทเพิ่มขึ้นในช่วงปีที่ผ่านมา จนตอนนี้ อิชิตัน ได้มีมูลค่าบริษัทใหญ่กว่า โออิชิ แล้ว
2 มี.ค. 2564

อิชิตัน กำลังไม่เจอ ทางตัน / โดย ลงทุนแมน
ก่อนหน้านี้ทุกคน คงคิดว่า อิชิตันกำลังเจอทางตัน
แต่รู้หรือไม่ว่า ตอนนี้มีเหตุการณ์ที่น่าสนใจ
นั่นก็คือ อิชิตัน กลับมีมูลค่าบริษัทเพิ่มขึ้นในช่วงปีที่ผ่านมา
จนตอนนี้ อิชิตัน ได้มีมูลค่าบริษัทใหญ่กว่า โออิชิ แล้ว
แล้วทำไมถึงเป็นแบบนั้น?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เราลองมาเปรียบเทียบผลประกอบการของทั้งสองบริษัท
บริษัท อิชิตัน กรุ๊ป จำกัด (มหาชน)
ปี 2563 รายได้ 5,108 ล้านบาท กำไร 516 ล้านบาท
บริษัท โออิชิ กรุ๊ป จำกัด (มหาชน)
ปี 2563 รายได้ 11,365 ล้านบาท กำไร 1,070 ล้านบาท
จะเห็นได้ว่าโออิชิมีรายได้ กำไรมากกว่าอิชิตันเป็นเท่าตัว
ซึ่งหลายคนก็น่าจะสรุปได้ว่า โออิชิ น่าจะมีมูลค่าบริษัทมากกว่า
ซึ่งในช่วงหลายปีที่ผ่านมาก็เป็นแบบนั้น แต่ตอนนี้ไม่ใช่แล้ว
ปัจจุบัน อิชิตัน มีมูลค่าบริษัท 18,069 ล้านบาท
ซึ่งมากกว่าบริษัท โออิชิ ที่มีมูลค่าบริษัท 15,937 ล้านบาท..
จริงๆ แล้ว อิชิตัน เคยมีมูลค่าบริษัทมากกว่าโออิชิมาแล้วช่วงหนึ่ง
ซึ่งต้องย้อนกลับไปตั้งแต่ปี 2557 หรือราว 7 ปีก่อน
สมัย อิชิตัน IPO เข้าตลาดหลักทรัพย์เป็นครั้งแรก
ในปีนั้น อิชิตันถือเป็นธุรกิจดาวรุ่งที่ร้อนแรง สามารถโกยรายได้ระดับพันล้าน
แต่เป็นดาวรุ่งได้ไม่นาน อิชิตัน ก็เริ่มเผชิญกับปัญหา
ทั้งการแข่งขันที่รุนแรง และแคมเปญการตลาดที่ผู้บริโภคเริ่มไม่อิน
บวกกับตลาดชาพร้อมดื่มไม่ได้เติบโตอย่างที่คาดการณ์เอาไว้
แถมเจอแจ็กพอตแตกกับภาษีน้ำตาล
ทั้งหมดนี้ ก็ได้ทำให้กำไรของอิชิตันลดลงอย่างมาก
แล้วมันลดลงไปมากขนาดไหน?
บริษัท อิชิตัน กรุ๊ป จำกัด (มหาชน)
ปี 2557 กำไร 1,078 ล้านบาท
ปี 2558 กำไร 813 ล้านบาท
ปี 2559 กำไร 369 ล้านบาท
ปี 2560 กำไร 315 ล้านบาท
ปี 2561 กำไร 44 ล้านบาท
จากกำไรระดับพันล้าน เหลือสิบล้าน ใน 5 ปี..
เมื่อกำไรลดลง มันก็ได้สะท้อนไปยังมูลค่าบริษัทอิชิตันที่ปรับตัวลดลงด้วย
จนต่ำกว่ามูลค่าบริษัทของโออิชิตั้งแต่ปี 2559 เป็นต้นมา
และยังต่ำลงไปอีก จนถึงระดับ 3,800 ล้านบาท
คิดเป็นมูลค่าที่ลดลงจากจุดสูงสุดเกือบ 90%..
แล้ว อิชิตัน กลับมาได้อย่างไร?
ในช่วง 2 ถึง 3 ปีมานี้ อิชิตันได้เริ่มปรับโครงสร้างค่าใช้จ่ายให้มีประสิทธิภาพมากขึ้น
ที่เห็นได้ชัดก็คือการปรับแคมเปญการตลาดจาก “หวยชาเขียว” ที่แจกตั้งแต่เงินล้าน แจกทอง ยันรถเบนซ์
กลายมาเป็นแคมเปญกระตุ้นยอดขายให้ร้านโชห่วยซื้อยกลัง และตัดฝาลังสินค้าเพื่อส่งชิงโชค
รวมถึงการทำแคมเปญกับเกมอย่าง Free Fire เพื่อเจอกลุ่มลูกค้ารายใหม่มากขึ้น
ในขณะเดียวกัน อิชิตันก็ได้ยุติการขายกลุ่มสินค้าที่ไม่ทำกำไรอย่างไบเล่ และเครื่องดื่มชูกำลัง T247 และหันมาโฟกัสกับธุรกิจหลักอย่างชาพร้อมดื่ม เช่น ชิซึโอกะ ที่เป็นแบรนด์ชาเขียวพรีเมียม
ซึ่งก็ถือว่าเจาะตลาดได้สำเร็จ และธุรกิจกลุ่มนี้มีอัตรากำไรที่สูง
นอกจากนั้น อิชิตันก็ได้รุกเข้าสู่ต่างประเทศมากขึ้น
บวกกับธุรกิจรับจ้างผลิตก็เริ่มสร้างรายได้ให้กับบริษัท
ทั้งหมดนี้ก็ได้ทำให้ผลประกอบการของอิชิตันปรับตัวดีขึ้น
เรามาดู ผลประกอบการบริษัท อิชิตัน กรุ๊ป จำกัด (มหาชน) ในช่วง 3 ปีที่ผ่านมา
ปี 2561 รายได้ 5,216 ล้านบาท กำไร 44 ล้านบาท
ปี 2562 รายได้ 5,348 ล้านบาท กำไร 407 ล้านบาท
ปี 2563 รายได้ 5,108 ล้านบาท กำไร 516 ล้านบาท
จะเห็นได้ว่าแม้รายได้ของอิชิตันจะไม่ได้เติบโตสูง
แต่กำไรของบริษัทเพิ่มขึ้นแบบก้าวกระโดด
เหตุผลก็เพราะว่ามาตรการควบคุมค่าใช้จ่ายของบริษัทที่ทำได้ดี
แต่อย่างไรก็ตาม การเพิ่มขึ้นของกำไรในลักษณะนี้ มีพื้นที่ให้ลดได้จำกัด
ในท้ายที่สุดแล้ว หากบริษัทอยากเติบโตไปได้ในระยะยาว
ก็ต้องสร้างฐานรายได้ให้เติบโตไปพร้อมกับกำไรในทิศทางเดียวกัน
สำหรับปีที่ผ่านมา อิชิตันก็ได้รายงานว่าบริษัทมีรายได้ลดลง
โดยระบุว่าเป็นผลมาจากการปรับเปลี่ยนกลยุทธ์การทำการตลาด
รวมถึงวิกฤติโควิดทำให้รายได้จากธุรกิจต่างประเทศปรับตัวลดลง 27.2%
ในขณะที่รายได้ภายในประเทศไทยเพิ่มขึ้น 4.3%
อีกสิ่งที่สังเกตเห็นได้จากบริษัทแห่งนี้ก็คือ อิชิตันเป็นบริษัทที่หมุนตามเทรนด์ได้ไว
อย่างในปีที่แล้ว ก็ได้คลอดน้ำดื่มวิตามิน ที่ฮิตกันมากอยู่ช่วงหนึ่ง
ในขณะที่ไม่กี่วันก่อน อิชิตันก็ได้เปิดตัวเครื่องดื่มกัญชง ซึ่งก็ถือเป็นการเกาะสตอรีที่กำลังร้อนแรงในปีนี้
จากผลประกอบการที่ปรับตัวดีขึ้น กับสตอรีการออกผลิตภัณฑ์
ที่เข้ากับความสนใจของผู้บริโภคได้ดี จึงทำให้หุ้นของบริษัทอิชิตัน
กลับมาได้รับความสนใจของนักลงทุนอีกครั้ง
ในระดับที่ขึ้นไปสูงถึง 18,069 ล้านบาท
ซื้อขายกันที่ P/E 35 เท่า
หากเราลองนำไปเทียบกับ โออิชิ ที่ทำธุรกิจคล้ายกัน
ที่มีรายได้ และกำไรมากกว่าอิชิตันเป็นเท่าตัว
มีมูลค่าบริษัท 15,937 ล้านบาท
ซื้อขายกันที่ P/E 17 เท่า
สะท้อนให้เห็นว่านักลงทุน
ให้มูลค่าของกำไรทุกๆ 1 บาทของอิชิตันเป็นสองเท่าของโออิชิ เลยทีเดียว
แน่นอนว่าการให้มูลค่าแบบนี้
ก็มาพร้อมกับความคาดหวังที่สูงตามไปด้วย
ซึ่งเราก็ต้องมาติดตามกันต่อไปว่าอิชิตัน
กำลังจะออกจากทางตันได้ไกลแค่ไหน
เวลา จะเป็นผู้ให้คำตอบ..
หมายเหตุ: บทความนี้ไม่ได้ชี้นำให้ซื้อหรือขายหุ้นนี้ การลงทุนมีความเสี่ยงโปรดศึกษาข้อมูลให้ครบถ้วนก่อนตัดสินใจลงทุน
----------------------
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
Reference
-Gurufocus
-
-
-